題薰陾中興慶壽頌
作者：楊萬里
朝代：宋

paragraphs: 炎暉十葉生太皇，即宋光武趙少康。
皇穹柱折地無軸，再闢三極紀八荒。
與天同仁自同壽，八十萬歲登九九。
淳熙天子駕蒼龍，春王三朝領羣后。
是時雪花曉尚飄，日華飛來雪即銷。
玉巵灧海泛椒柏，寶冊錯錦凋瓊瑶。
虞典漢儀照億世，可無鴻筆描天地。
下帷窺園幾代孫，濃墨大書三萬字。
點竄封禪典引辭，塗改皇武貞符詩。
珠璣金玉槌作屑，鑄出夏鼎仍商彝。
歧陽石鼓魚貫柳，浯溪石崖非好手。
誰將臣陾中興慶壽篇，刻之玉版藏名山，何千萬年千萬年。